Fritz nuwe Wes-Kaapse DA-leier | Netwerk24
22 Mei 2021 22:59
In die onderstaande berig is daar aanvanklik gemeld Albert Fritz, LUR vir gemeenskapsveiligheid, het 'n meestersgraad in sosiale wetenskap sowel as 'n LLB-graad. Hy het egter 'n honneursgraad in sosiale wetenskap en 'n LLB-graad. Netwerk24 vra om verskoning vir die fout wat intussen reggestel is.
Fritz is in April as waarnemende DA-leier in die provinsie aangewys.
Dit het gekom nadat Bonginkosi Madikizela as provinsiale DA-leier sowel as Wes-Kaapse LUR vir vervoer en openbare werke bedank het ná beweringe dat hy oor sy kwalifikasies gejok het.
Alan Winde, Wes-Kaapse premier, het kort voor Madikizela se bedanking besluit om hom vir 14 dae uit sy amp as LUR te skop.
Congratulations to our newly elected @WesternCapeDA Provincial Leader @AlbertFritz_. Outstanding leadership. A man with a clear vision and social compassion for the poor and the vulnerable in society. Join us on the journey #timeforchange @Our_DA #localelections2021 pic.twitter.com/7OKFWJXZ51
— Ivan Meyer (@ivan2meyer) May 21, 2021
Dr. Ivan Meyer, die DA se federale voorsitter, het Fritz Vrydag op Twitter gelukgewens met sy verkiesing as provinsiale DA-leier.
"Geluk aan ons nuutverkose Wes-Kaapse provinsiale leier @AlbertFritz. 'n Man met 'n duidelike visie en maatskaplike deernis vir die armes en kwesbares in ons gemeenskap…"
Fritz, wat die onderleier van die DA in die Wes-Kaap was, het 'n honneursgraad in sosiale wetenskap sowel as 'n LLB-graad.
Ná Madikizela se bedanking het die DA aangedui dat hy 'n volle oudit van die CV's van alle parlementslede, lede van die provinsiale wetgewers en voornemende kandidate vir vanjaar se munisipale verkiesing gaan doen.